FI Euroopan unionin virallinen lehti CE 78/594

(2004/C 78 E/0628)

KIRJALLINEN KYSYMYS E-3571/03

esittäjä(t): Gerhard Schmid (PSE) komissiolle

(5. joulukuuta 2003)

Aihe: Vesien suojelualueen vaarantuminen toisen jäsenvaltion rakennushankkeen vuoksi

Tšekin tasavallassa Saksan rajan läheisyydessä rakennetaan parhaillaan autojen pysähdyspaikkaa Pavlùv Studenec -nimisen paikkakunnan tuntumaan. Suunnitelmien mukaan paikalle rakennetaan myös suuri huoltoasema. Rajan tuntumassa Saksan puolella Bärnaun kunnan läheisyydessä sijaitsee vesien suojelualue. Kyseiseltä alueelta saa 60 prosenttia Bärnaun väestöstä juomavetensä. Koska Tšekin puolelle suunniteltu huoltoasema sijaitsee rajan suuntaan viettävän mäen päällä, suojelualue saattaa saastua Tšekin puolelta veteen vuotavien vaarallisten aineiden vuoksi. Tšekin hallinto aikoo kuitenkin hyväksyä huoltoaseman rakentamisen.

Voiko komissio ilmoittaa tämän vuoksi, onko Tšekin viranomaisilla Euroopan unioniin liittymisen jälkeen velvollisuus ottaa huomioon vesistöjä koskevat säännökset ja tämän myötä Saksan puolella sijaitseva vesiensuojelualue?

Günter Verheugenin komission puolesta antama vastaus

(6. helmikuuta 2004)

Kuten ympäristövaikutusten arviointia (YVA) koskevassa yhteisön lainsäädännössä (1) edellytetään, jos yksityisillä ja julkisilla hankkeilla on todennäköisesti merkittäviä ympäristövaikutuksia, niiden mahdolliset ympäristövaikutukset on arvioitava, ennen kuin hankkeet voivat edetä. YVA on pakollinen tietyissä direktiivin liitteessä I luetelluissa hankkeissa, mutta jäsenvaltiot voivat päättää liitteessä III tarkoitettujen arviointiperusteiden mukaan, pitääkö liitteessä II luetelluissa hankkeissa tehdä YVA.

Jos YVA:n alaisella hankkeella on todennäköisesti merkittäviä ympäristövaikutuksia toisessa jäsenvaltiossa, on varmistettava, että noudatetaan tiedonvaihtoa, arviointimenettelyyn osallistumista ja kuulemista koskevia erityismenettelyjä.

Kuulemisen tulos on otettava huomioon lupamenettelyssä. Kielteinen vaikutustenarviointi ei kuitenkaan automaattisesti estä hankkeen etenemistä.

Huoltoaseman kapasiteetin on oltava tiedossa, jotta voidaan päättää, edellyttääkö sen rakentaminen ympäristövaikutusten arviointia. Jos kapasiteetti on yli 100 000 tonnia, YVA on pakollinen. Jos kapasiteetti on 5 000—100 000 tonnia, on kartoitettava, onko YVA tarpeen. Kun kapasiteetti on alle 5 000 tonnia, kartoitusta ei tarvitse tehdä.

Tsekin tasavallan on pantava YVA-direktiivi täysimääräisesti täytäntöön viimeistään maan liittyessä Euroopan unioniin. Tsekin tasavallan antamien tietojen mukaan direktiivi on kuitenkin jo saatettu osaksi kansallista lainsäädäntöä, ja Yhdistyneiden Kansakuntien Euroopan talouskomission (ECE) yleissopimus valtioiden rajat ylittävien ympäristövaikutusten arvioinnista (Espoon yleissopimus) on ratifioitu. Valtioiden rajat ylittävä kuuleminen olisi siis jo pitänyt toteuttaa hankkeissa, joilla on mahdollisesti ympäristövaikutuksia toisissa valtioissa, ja asianomaisen valtion näkemykset olisi pitänyt ottaa huomioon YVA-lausuntoa ja lopullista päätöstä valmisteltaessa.

Yhteisön vesiensuojelulainsäädäntö perustuu suureksi osaksi vesipuitedirektiiviin (2). Direktiivin 7 artiklassa säädetään muun muassa, että vuoden 2004 loppuun mennessä on perustettava suojelualueita juomaveden ottoa varten. Hallinnointi sovitetaan yhteen vesipiireissä, joten valtioiden rajat ylittäviä kysymyksiä on tarkasteltava tässä yhteydessä. Tsekin tasavallan ja Saksan viranomaisten on toisin sanoen neuvoteltava keskenään ja sovittava, tuleeko alueesta valtioiden rajat ylittävä juomaveden suojelualue. Komissio voi kuitenkin vaatia vesipuitedirektiivin mukaisen velvoitteen noudattamista vasta sitten, kun Tsekin tasavalta on liittynyt Euroopan unioniin ja kun direktiivissä asetettu määräaika on kulunut umpeen. Aiemmassa yhteisön vesilainsäädännössä, kuten pohjavesidirektiivissä (3), ei mainita pohjaveden suojelualueiden perustamista. Siinä vaaditaan kuitenkin ennakkoluvan hankkimista esimerkiksi maanalaisille varastosäiliöille.

Komission tietoon on tullut, että Saksa ja Tsekin tasavalta ovat jo käyneet kahdenvälisiä neuvotteluja arvoisan parlamentin jäsenen kirjallisessa kysymyksessään esille ottamasta aiheesta maiden välisessä rajavesistökomissiossa. Neuvottelut jatkunevat Saksan ja Tsekin tasavallan kahdenvälisten sopimusten puitteissa.

Komissio seuraa tarkkaan, että Tsekin tasavalta ja muut liittyvät maat noudattavat liittymisneuvotteluissa tekemiään sitoumuksia.

(1) Direktiivi 97/11/EY, annettu 3 päivänä maaliskuuta 1997 tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta, EYVL L 73, 14.3.1997.

(2) Euroopan parlamentin ja neuvoston päätös N:o 2455/2001/EY, tehty 20 päivänä marraskuuta 2001, vesipolitiikan alan prioriteettiaineiden luettelon vahvistamisesta ja direktiivin 2000/60/EY muuttamisesta, EYVL L 331, 15.12.2001.

(3) Neuvoston direktiivi 80/68/ETY, annettu 17 päivänä joulukuuta 1979, pohjaveden suojelemisesta tiettyjen vaarallisten aineiden aiheuttamalta pilaantumiselta, EYVL L 20, 26.1.1980.